TUTTUUDEN VERKKO

Tehtävän tavoite on toisten ryhmäläisten erilaisten ominaisuuksien ja vahvuuksien arvostaminen ja niiden ilmaiseminen koko ryhmälle.

Tehtävän kesto noin 15 min.

Tehtävää varten keksitään valmiiksi erilaisia, mahdollisimman monipuolisia kysymyksiä liittyen ryhmän jäsenten vahvuuksiin, harrastuksiin jne. Ryhmän mukaisesti joko melko neutraaleja tai vähän syvällisempiä kysymyksiä. Kysymykset valikoituvat sen mukaisesti, mitä tavoitteita / haasteita ryhmällä on.

Ryhmä on vapaasti väljässä tilassa. Ohjaaja pyytää heitä laittamaan käden sen ihmisen olkapäälle, joka vastaa parhaiten kysymyksessä haettuja ominaisuuksia. Ryhmää pyydetään perustelemaan valintansa.

Tärkeintä on se, että jokainen tulee valituksi. Tätä voi ohjata esimerkiksi niin, että ei saa valita samaa henkilöä kahdesti tai että ei saa valita samaa, joka on valinnut sinut. Ohjaajan pitää myös olla tarkkana, että kaikki varmasti osallistuvat ja tunnelma pysyy hyvänä.

Esimerkkikysymyksiä:

* Kenet olet tuntenut kauimmin?
* Kenen antaisit leikata omat hiuksesi?
* Keneltä pyytäisit apua matikan läksyihin?
* Keneen voi aina luottaa?
* Kenen kanssa lähtisit maailmanympärysmatkalle?
* Kuka osaa tarpeen tullen olla myös hiljaa?
* Kenestä tulisi hyvä poliitikko?
* Kuka olisi hyvää seuraa kuntosalille?
* Kenen kanssa perustaisit yrityksen?
* Kuka kertoo hyviä vitsejä?
* Keneltä saa apua jos kännykkä hajoaa?
* Kenen kanssa ryöstäisit pankin?
* Kenestä tulisi hyvä näyttelijä?

Tämä tehtävä on peräisin Espoon kaupungin nuorisopalvelujen (2015) julkaisusta ”Kouluyhteistyö menetelmäpankki”